Hugo de Bovilla et frater ejus, milites, omnibus presentes litteras inspecturis salutem in vero salutari. Noverint universi quod de decem sextariis bladii, medietate marciagii et medietate hybernagii, quos decem sextarios Henricus de Bossoria, Maheius de Bailloul, milites, in grangiis nostris apud Ferchevillam percipiebant annuatim, predictus Maheius de Baillou, miles, partem suam, scilicet quinque sextarios Matheo de Plesseio vendidit, quos quinque sextarios sepedictos predictus Matheus de Plesseio vel ejus heredes in predictis grangiis, in grangia videlicet Hugonis de Bovilla duas partes et in grangia Thome de Bovilla tertiam partem, in crastino Omnium Sanctorum percipient annuatim, nos vero, de quibus redditus predictus movebat, venditionem istam concessimus et laudavimus, et de voluntate et ad petitionem prenominati Maheii de Bailloul, militis, prefatum Mattheum de Plesseio investivimus et affidavimus dicto Mattheo de Plesseio et ejus heredibus, quotiescumque opus fuerit, garentire. Quod ut ratum esset et stabile, sigillorum nostrorum munimine fecimus roborari. Actum anno gratie millesimo ducentesimo decimo nono, mense martio.